text: 唐昌世，字興公，號存少，南直隸松江府華亭縣匠籍。生平.昌世幼事祖母孝，比長，能文章。入為青浦縣學生，天啟元年乙丑科禮部會試會魁，二甲三十六名進士，官工部營繕司主事，時閹黨用事，鄉人中有夤緣得卿寺者，昌世胥吏將謀大木廠缺，懷金夜見曰：願得公門生一帖與崔尚書，事即諧矣。昌世峻拒之。時崔呈秀方以都御史兼工部事，既而呈秀以司禮監總戶工事建署，昌世題牓無稱頌意，益不為要人所喜，因目為小東林。崇禎元年，呈秀敗，監明德陵工，木商饋以金，昌世怒，欲執付法司，哀懇去，而臺省先已入商賄，故事木分三等估直，臺省命概以上等算，昌世爭之，笑曰：此商人不識時務耳。昌世勃然曰：公無輕諒天下士，某非藉此驫官為僕、貨真馬計者也。必依此，寧向御前奏辨。臺省中餒，諸商亦耳語卻饋事，遂心折款語，移覆減十餘萬金，強項聲益著。崇禎二年清兵圍京城，十一月京師戒嚴，昌世為廣寧門監督，助守禦。先是昌世與中官共事，辭色不少假，至爭陵木，與臺省相失，益目攝，幾不敢鈞禮。及城守，司禮大璫王希忠統軍至，昌世與爭體統不合，適盔甲廠運到一礮，藉端題參，以都城懸簾狹薄，下工部尚書張鳳翔及主事史維堡、唐昌世於刑部獄。司官同郡朱長世等受杖死，遂並奪昌世職。而昌世亦以親老得遂色養，遂歸。十五年，工部尚書範景文疏薦，不報。福王時，張鳳翔起巡撫，復薦之，時年已六十，連喪二親，哀毀骨立，所跪席雙趺隱然。比服闋，南都破，遂屏居不復出，卒年八十九。家族.從祖父唐萬曆丙戌進士。父唐允振，字叔起，有拒奔女，還遺金事，年二十七始授室，次年就童子試，屢躓場屋，遂即家授徒，兼課諸子，有《課兒雜錄》。天啟五年昌世舉會魁，為工部主事，七年允振受封為承德郎，恂恂樂善，益若不及。燈下猶作蠅頭細楷，評閱書史。崇禎十年次子唐昌齡又舉會魁，由萬載知縣後升南京兵部主事。少子唐昌運，以貢士為光化知縣，皆以文行顯。允振壽八十二卒。弟唐昌齡，字吾修，崇禎十年丁丑進士，官南京兵部主事。子唐子鏘，康熙十五年進士。
metadata: erhwenkuo/wikipedia-zhtw
metadata: 唐昌世
metadata: https://zh.wikipedia.org/wiki?curid=7517392